b'\n_START_ARTICLE_\nViikko ennen vappua\n_START_SECTION_\nJuoni\n_START_PARAGRAPH_\nTomi (16) ja Aino (12) ovat sisaruksia ja toistensa parhaita yst\xc3\xa4vi\xc3\xa4, joita yhdist\xc3\xa4\xc3\xa4 innostus jalkapalloon. Ainon joukkueen fanaattisena kannattajana Tomille on t\xc3\xa4rke\xc3\xa4\xc3\xa4, ett\xc3\xa4 joukkue voittaa mestaruuden. Tomin ja Ainon \xc3\xa4iti Marjo tekee lastensa el\xc3\xa4m\xc3\xa4st\xc3\xa4 vaikeaa jatkuvilla bileill\xc3\xa4\xc3\xa4n. \xc3\x84itins\xc3\xa4 arvaamattomaan k\xc3\xa4yt\xc3\xb6kseen tottunut Tomi huolestuu kuitenkin todella vasta tajutessaan, ett\xc3\xa4 h\xc3\xa4nen oma siskonsa on muuttumassa. Aino ei olekaan en\xc3\xa4\xc3\xa4 se kiltti, jalkapalloon keskittyv\xc3\xa4 pikkusisko, jollaisena Tomi on tottunut Ainoa pit\xc3\xa4m\xc3\xa4\xc3\xa4n. Tomille paljastuu, ett\xc3\xa4 Aino on muuttumassa nopeasti. H\xc3\xa4n koettaa est\xc3\xa4\xc3\xa4 siskonsa muutoksen, mutta joutuu huomaamaan, ettei toista ihmist\xc3\xa4 voi hallita v\xc3\xa4kisin. Tomin on opittava luottamaan sek\xc3\xa4 itseens\xc3\xa4, ett\xc3\xa4 muihin. Ainoastaan sit\xc3\xa4 kautta h\xc3\xa4n ja Aino voivat p\xc3\xa4\xc3\xa4st\xc3\xa4 el\xc3\xa4m\xc3\xa4ss\xc3\xa4 eteenp\xc3\xa4in.\n_START_SECTION_\nArviot lehdiss\xc3\xa4\n_START_PARAGRAPH_\nAamulehdess\xc3\xa4, Turun Sanomissa ja Etel\xc3\xa4-Suomen sanomissa julkaistiin Anne V\xc3\xa4linoron kirjoittama arvostelu elokuvasta. V\xc3\xa4linoro antoi elokuvalle nelj\xc3\xa4 t\xc3\xa4hte\xc3\xa4._NEWLINE_"Viikko ennen vappua on kaunis, koskettava ja h\xc3\xa4mment\xc3\xa4v\xc3\xa4n sujuvasti tehty novellielokuva kahdesta sisaruksesta p\xc3\xa4\xc3\xa4kaupunkiseudun l\xc3\xa4hi\xc3\xb6ss\xc3\xa4."... "Ramezan saa nuoret n\xc3\xa4yttelij\xc3\xa4ns\xc3\xa4 tavattoman luonteviksi, nuorukaisen sielun v\xc3\xa4ikkym\xc3\xa4\xc3\xa4n kevarin sivupeiliss\xc3\xa4 ja betonil\xc3\xa4hi\xc3\xb6n runoilemaan kev\xc3\xa4\xc3\xa4n kalvaudessa."\n_START_SECTION_\nFestivaalit\n_START_PARAGRAPH_\nViikko ennen vappua p\xc3\xa4\xc3\xa4si ainoana suomalaisena elokuvana vuoden 2010 Clermont-Ferrandin lyhytelokuvajuhlien kansainv\xc3\xa4liseen kilpailusarjaan. Festivaalille ilmoitettiin 5121 elokuvaa (Suomesta 62), joista kilpailun ohjelmistoon valikoitui 78. Elokuva palkittiin juryn erikoismaininnalla._NEWLINE_Clermont-Ferrand on yksi maailman arvostetuimmista lyhytelokuvafestivaaleista.\n_START_SECTION_\nTekniset tiedot\n_START_PARAGRAPH_\nKuvausformaatti: Super 16 mm. Esitysformaatti: 35 mm, HD, Digibeta. Kuvasuhde: 1:1.85 (35 mm), 1:1.78 (HD). \xc3\x84\xc3\xa4ni: Dolby Digital, Dolby SR'